I Politiken 4.2. interviewes i en stort opsat artikel tre unge, der er gået aktivt ind i kampen mod Acta. Godt, der er gang i de unge, al respekt for det.

Men ER det Politikens nyopfundne hjertesag, ’korstoget imod ophavsretsloven’, der gør, at der ikke skal mere til end tre uoplyste unge mennesker fra Aalborg, før man – ukommenteret – fylder tre sider med vrøvl og sludder, eller at ’ungebevægelsen’ symboliseres af en flot Guy Fawkes-maske (4.2), der vil pryde kultursektionsforsiden.



Jeg kender ikke Acta-traktatens indhold ord til ord. Jeg har dog forstået, at traktaten ikke ændrer nogen regler om adgang til nettet her i landet, men primært er rettet mod ulovligheder i omgang med rettighedsbeskyttede mærkevarer og patenter i det store udland.

Denne forstærkede fokus på pirateri og ulovligheder er Novo Nordisk, Lego, Danfoss, den danske møbelindustri og mange tusind andre danske virksomheder rigtig glade for. Hitmans, Volbeats og Aquas store succeser i udlandet ville heller ikke give brød på nogens bord uden rettighedsbeskyttelse.